Diari Oficial de la Generalitat Valenciana


Sumari del DOGV 3390, del 10-12-1998 (1998/10113)

ORDRE de 4 de novembre 1998, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves.
-----------------------------------------------------------------------------------------------------------------------------------------------------------------

### Dades del document

Número de DOGV
:   3390

Data del DOGV
:   10-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10672


Data del document
:   04-11-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de novembre 1998, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves. [1998/L10580]
  
Les greus dificultats existents per a l'accés dels joves al món laboral i l'increment produït en els preus dels habitatges a causa de l'encariment del sòl provoquen que una gran quantitat de joves no puga accedir a la independència econòmica i es vegen obligats a continuar depenent de l'ajuda material de la família.
  
Açò implica una postergació cap a un futur imprecís dels seus projectes de família i d'habitatge propis, molt més frustrant com més necessària és esta independència d'acord amb el pes de la tradició, de les circumstàncies de la vida moderna o d'ambdós factors.
  
Amb la finalitat de contribuir a palliar esta situació i en el context competent que estableix l'article tercer de la Llei 4/1989, de creació de l'Institut Valencià de la Joventut, l'Institut Valencià de la Joventut ha decidit facilitar els processos d'autonomia dels joves mitjançant l'establiment d'ajudes econòmiques dirigides a contribuir a abordar les despeses resultants del lloguer d'habitatges en què constituir el nucli convivencial.
  
Per això i fent ús de les competències que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
És la finalitat d'esta ordre posar a l'abast de joves amb recursos insuficients un suport econòmic dirigit a contribuir a les despeses procedents del lloguer d'habitatge destinat a domicili habitual, sempre que l'habitatge radique a la Comunitat Valenciana, i aprovar les bases que regiran esta convocatòria, les quals figuren com a annex I.
  
Segon
  
Les subvencions establertes seran a càrrec del programa «Ajudes als joves per a lloguer d'habitatge propi», a través de la línia de subvenció 4.10 del pressupost de l'Institut Valencià de la Joventut per a 1998, per un import màxim de 71.282.942 de pessetes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions necessàries per tal de complir el que disposa esta ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana (DOGV).
  
Tercera
  
Contra esta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 4 de novembre de 1998.
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases de la convocatòria
  
Primera
  
Podran ser beneficiaris de les ajudes regulades en esta ordre els joves valencians que, tan si ocupen l'habitatge sols com si el comparteixen amb altres persones, complisquen els requisits següents:
  
a) Que obtinguen uns ingressos mínims de 300.000 pessetes a l'any, sense que superen, en tot cas, la quantitat màxima de 1.200.000 pessetes anuals.
  
b) Que, en el moment de la publicació d'esta ordre, la seua edat oscille entre els 18 i els 29 anys. No obstant això, també podran sollicitar les ajudes els joves menors de 18 anys que en aqueixa data ja hagen aconseguit l'emancipació.
  
c) Que el lloguer mensual que abonen no supere les 25.000 pessetes.
  
El propietari de l'habitatge objecte de la subvenció no podrà ser parent del jove fins al quart grau de consanguinitat o fins al segon d'afinitat.
  
Segona
  
Les ajudes estan dirigides al pagament dels lloguers d'habitatge i podran abastar fins al 50% del preu de lloguer, amb un límit màxim de 150.000 pessetes anuals, tot tenint en compte el crèdit disponible, el qual, en cas de ser insuficient, es prorratejarà entre tots els beneficiaris de les ajudes.
  
Per a la concessió es tindran en compte els criteris següents:
  
- Si l'habitatge l'ocupa únicament un jove, el lloguer no podrà excedir les 25.000 pessetes mensuals.
  
- Si l'habitatge està ocupat pel sol·licitant juntament amb altres persones, el preu de l'arrendament s'entendrà dividit pel nombre de persones que ocupen l'habitatge, sense que en cap cas puga excedir les 25.000 pessetes per cadascun dels ocupants.
  
- Si l'habitatge està ocupat per més d'un jove que complisca els requisits de la base primera, cadascun d'ells podrà sol·licitar l'ajuda, sempre que el preu d'arrendament dividit per cadascun dels ocupants no excedisca les 25.000 pessetes mensuals, i sempre que qui sol·licita l'ajuda conste en el contracte de lloguer o estiga empadronat en l'habitatge per al qual es sol·licita l'ajuda.
  
Les persones que ocupen l'habitatge amb el sol·licitant en cap cas no en podran ser ascendents.
  
Tercera
  
La sollicitud de l'ajuda, segons el model que figura com a annex II, haurà d'anar acompanyada de la documentació següent (original o fotocòpia degudament confrontada):
  
- Declaració firmada pel sol·licitant en què consten els punts següents:
  
a) No ser propietari de cap habitatge a la localitat on està ubicat l'habitatge llogat.
  
b) No tenir parentiu de consanguinitat fins al quart grau ni d'afinitat fins al segon grau, amb l'arrendador.
  
c) Estar ocupant com a primer habitatge aquell per al qual es sollicita subvenció.
  
- Fotocòpia del DNI.
  
- Certificat d'empadronament a la localitat on estiga l'habitatge llogat.
  
- Justificant dels ingressos que percep. Esta justificació es farà mitjançant:
  
a) La declaració de l'impost sobre la renda de les persones físiques (IRPF) corresponent a l'any 1997, o
  
b) Si no n'hi havia, el certificat negatiu de l'Agència Estatal Tributària corresponent a l'any 1997, el qual haurà d'anar acompanyat dels justificants dels ingressos percebuts durant l'any 1997 mitjançant l'aportació de nòmines o de certificats d'empresa, o, donat cas que s'haja cobrat prestació o subsidi de desocupació, d'un certificat de l'INEM en què aparega la quantitat percebuda; si no se'n pot fer la justificació per cap de les maneres anteriors, es farà mitjançant una declaració jurada de la persona sollicitant en la qual especifique els ingressos obtinguts.
  
c) Contracte de lloguer.
  
d) Dades bancàries, per a l'ingrés, si escau, de la subvenció.
  
e) En els supòsits referits en la base segona, apartats 2 i 3, certificat d'empadronament en què apareguen totes les persones que ocupen l'habitatge.
  
Quarta
  
Les sollicituds i la documentació annexa es presentaran a la seu de l'Institut Valencià de la Joventut (carrer de l'Hospital, 11, de València) o a les unitats territorials de Castelló (c/ dels orfebres Santalínea, 2) i d'Alacant (c/ de Churruca, 6, entl. dreta), en el termini d'un mes comptador des de la publicació d'esta ordre en el Diari Oficial de la Generalitat Valenciana; també es podran presentar en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
De conformitat amb la Instrucció 6/96 de la Secretaria General de la Conselleria de Cultura, Educació i Ciència, si el termini acaba en dies que, encara que no siguen festius siguen inhàbils, com també els dissabtes i els dies 24 i 31 de desembre o qualsevol altre que reglamentàriament s'hi declare, s'entendran prorrogats fins al primer dia hàbil següent.
  
Cinquena
  
Si la documentació presentada té algun defecte reparable, es requerirà la persona interessada perquè en el termini improrrogable de 10 dies en corregisca els defectes advertits. Si no ho feia, s'entendrà desistida de la seua petició i se li arxivarà sense cap tràmit més.
  
Sisena
  
El director general de l'IVAJ resoldrà en el termini màxim de tres mesos comptadors des de l'acabament del termini de presentació de sollicituds, que s'entendran desestimades si no recau resolució dins d'aquest termini, i la resolució d'adjudicació únicament es notificarà als joves als quals s'haja concedit l'ajuda.
  
Per a aquells joves als quals s'haja concedit l'ajuda, la resolució es donarà a conèixer mitjançant la seua publicació en els taulers d'anuncis de les seus de l'IVAJ a València (carrer de l'Hospital, 11), a Castelló (c/ dels orfebres Santalínea, 2) i a Alacant (c/ de Churruca, 6, entl. dreta), a partir del dia de la data que s'establisca en el corresponent anunci que es publicarà en el DOGV.
  
Setena
  
Contra la resolució del director general de l'IVAJ, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua notificació o publicació, després de fer-ne comunicació prèvia a l'IVAJ.
  
Vuitena
  
Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'IVAJ el pagament del lloguer de l'habitatge mitjançant la presentació dels rebuts de lloguer corresponents a l'any 1998.
  
c) Sotmetre's a les actuacions de control quant a les ajudes concedides.
  
d) Comunicar a l'IVAJ l'obtenció de subvencions o ajudes per a la mateixa finalitat procedents de qualssevol administracions o ens públics.
  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions o ens públics o privats, supere el cost del lloguer o de la participació en el lloguer corresponent a la persona beneficiària.
  
En aquest cas, si la subvenció principal és l'atorgada per l'IVAJ, procedirà el reintegrament de l'excés obtingut sobre el cost del lloguer.
  
Novena
  
Els joves als quals s'haja concedit l'ajuda la rebran després de fer-ne la justificació prèvia del compliment de la finalitat mitjançant la presentació, en el termini de 10 dies hàbils comptadors a partir de l'endemà de la notificació de la resolució en què se'ls concedeix l'ajuda, de la documentació següent (original o fotocòpia degudament confrontada):
  
a) Rebuts de lloguer corresponents a l'any 1998 per un import, com a mínim, del doble de la quantitat subvencionada.
  
b) Certificat en què conste que s'ha estat empadronat en l'habitatge llogat per al qual s'ha rebut l'ajuda, durant el temps al qual esta fa referència.
  
L'incompliment de la justificació de la subvenció suposarà la pèrdua del dret al seu cobrament.
  
ANNEX II
  
Sol·licitud